b'\n_START_ARTICLE_\nDrumul Vinului (Rom\xc3\xa2nia)\n_START_PARAGRAPH_\n\xc3\x8en Rom\xc3\xa2nia, conceptul de Drumul Vinului reprezint\xc4\x83 mai multe \xc8\x99osele turistice care traverseaz\xc4\x83 zone viticole \xc8\x99i istorice. Ap\xc4\x83rute \xc3\xaen anul 2000, aceste drumuri ale vinului exist\xc4\x83 \xc3\xaen mai multe zone ale \xc8\x9b\xc4\x83rii, dar primul \xc8\x99i \xc3\xaenc\xc4\x83 singurul func\xc8\x9bional este cel din vestul jude\xc8\x9bului Buz\xc4\x83u \xc8\x99i care traverseaz\xc4\x83 jude\xc8\x9bul Prahova de la est la vest._NEWLINE_Proiectul \xe2\x80\x9eDrumul vinului\xe2\x80\x9d a fost lansat de fostul ministru al Turismului, Dan Matei Agathon._NEWLINE_Amenajarea acestor drumuri s-a f\xc4\x83cut de c\xc4\x83tre Consiliile Jude\xc8\x9bene (\xc8\x99oselele pe care le urmeaz\xc4\x83 av\xc3\xa2nd statut de drumuri jude\xc8\x9bene), cu fondurile lor \xc8\x99i cu fonduri ale Uniunii Europene. Lucr\xc4\x83rile de construc\xc8\x9bie din jude\xc8\x9bul Buz\xc4\x83u au intrat \xc3\xaen aten\xc8\x9bia Uniunii Europene, pre\xc8\x99edintele CJ Buz\xc4\x83u de la acea vreme, Victor Mocanu, fiind b\xc4\x83nuit c\xc4\x83 a dirijat atribuirea lucr\xc4\x83rilor c\xc4\x83tre firmele unor cunoscu\xc8\x9bi, care au efectuat lucr\xc4\x83ri de calitate sc\xc4\x83zut\xc4\x83 la pre\xc8\x9buri foarte mari. Drumul a avut nevoie de repara\xc8\x9bii capitale la scurt timp dup\xc4\x83 inaugurare._NEWLINE_\xc3\x8en jude\xc8\x9bul Buz\xc4\x83u, acest drum urmeaz\xc4\x83 vechea rut\xc4\x83 care lega ora\xc8\x99ul Buz\xc4\x83u de Bucov, Gherghi\xc8\x9ba \xc8\x99i Bucure\xc8\x99ti prin zona deluroas\xc4\x83 (rut\xc4\x83 care a fost \xc3\xaenlocuit\xc4\x83 \xc3\xaen secolele al XIX-lea \xc8\x99i al XX-lea de \xc8\x99oselele DN1B \xc8\x99i DN2). El porne\xc8\x99te din DN10 la Ciuta \xc8\x99i duce spre sud la m\xc4\x83n\xc4\x83stirea Ciolanu \xc8\x99i tab\xc4\x83ra de sculptur\xc4\x83 de la M\xc4\x83gura de l\xc3\xa2ng\xc4\x83 Hale\xc8\x99 mai departe pe la Mierea, cotind pe versantul sudic al dealului Istri\xc8\x9ba spre Merei, S\xc4\x83rata-Monteoru, Pietroasele \xc8\x99i Breaza, pe o rut\xc4\x83 paralel\xc4\x83 cu DN1B la nord de acesta._NEWLINE_\xc3\x8en jude\xc8\x9bul Prahova, Drumul Vinului continu\xc4\x83 pe o lungime de 58\xc2\xa0km \xc8\x99i traverseaz\xc4\x83 localit\xc4\x83\xc8\x9bile Mizil, Tohani, Ceptura, Urla\xc8\x9bi, Jerc\xc4\x83l\xc4\x83i, Valea C\xc4\x83lug\xc4\x83reasc\xc4\x83, V\xc4\x83rbila, Bucov, Seciu, Bolde\xc8\x99ti-Sc\xc4\x83eni, Zamfira, Plopeni, B\xc4\x83icoi, Flore\xc8\x99ti \xc8\x99i Filipe\xc8\x99tii de P\xc4\x83dure.'